РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/333-15

23. јул 2015. године

Б е о г р а д

ЗАПИСНИК

24. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 23. ЈУЛА 2015. ГОДИНЕ

Седница је почела у 12,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, др Предраг Мијатовић, проф. др Милета Поскурица,др Александар Радојевић, мр. др Љубица Мрдаковић Тодоровић, др Весна Ракоњац, др Радослав Јовић, др Дарко Лакетић и др Љиљана Косорић.

Седници су присуствовали и заменици чланова Одбора Анамарија Вичек (Елвира Ковач) и Александар Перановић.

Седници нису присуствовали чланови Одбора: проф. др Милан Кнежевић, др Милан Латковић, проф. др Душан Милисављевић, Милена Ћорилов, Срђан Кружевић као ни њихови заменици.

Седници је присуствовао и државни секретар у Министарству здравља проф. др Берислав Векић.

На предлог председнице Одбора, једногласно, усвојен је следећи:

 Д н е в н и р е д

1. Разматрање Предлога одлуке о избору чланова Здравственог савета Србије, који је поднела Влада;
2. Разматрање Предлога одлуке о разрешењу члана Здравственог савета Србије, који је поднела Влада;
3. Разматрање представки грађана и организација упућених Одбору;
4. Разно.

Прва тачка дневног реда **– Разматрање Предлога одлуке o избору чланова Здравственог савета Србије, који је поднела Влада**

 Председница Одбора проф. др Славица Ђукић Дејановић je констатовала да је у скупштинској процедури Предлог одлуке o избору чланова Здравственог савета Србије, који је 24. априла ове године поднела Влада, као овлашћени предлагач, у складу са чланом 151. Закона о здравственој заштити.

 Подсетила је да је Здравствени савет Србије стручно и саветодавно тело које се стара о развоју и квалитету система здравствене заштите, организације здравствене службе и система здравственог осигурања у Републици, као и да је његова надлежност прописана чланом 154. Закона о здравственој заштити.

Такође је подсетила да је члановима овог тела, које је Народна скупштина први пут изабрала 18. марта 2009. године, истекао мандат који траје пет година, и да Одбор данас треба да предложи Народној скупштини да прихвати нови Предлог одлуке о избору чланова Здравственог савета.

Затим једала реч представнику предлагача, проф др Бериславу Векићу, државном секретару, који је образложио овај предлог.

Одбор је констатовао да је Предлог одлуке о избору чланова Здравственог савета Србије поднела Влада као овлашћени предлагач, у складу са чланом 151. Закона о здравственој заштити.

Одбор је једногласно одлучио да предложи Народној скупштини да прихвати Предлог одлуке о избору чланова Здравственог савета Србије.

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

 Друга тачка дневног реда- **Разматрање Предлога одлуке о разрешењу члана Здравственог савета Србије, који је поднела Влада**

 Председница Одбора проф. др Славица Ђукић Дејановић је констатовала да је Предлог одлуке о разрешењу члана Здравственог савета Србије поднет у складу са чланом 153. тачка 1) Закона о здравственој заштити, с обзиром да је у питању разрешење дужности члана Здравственог савета на лични захтев, проф. др Драгана Савића, редовног професора Медицинског факултета Универзитета у Новом Саду као и да су у образложењу Предлога изнети разлози за доношење ове одлуке.

Затим је дала реч представнику предлагача, проф др Бериславу Векићу, државном секретару.

 Одбор је констатовао да је Предлог одлуке о разрешењу члана Здравственог савета Србије поднет у складу са чланом 153. тачка 1) Закона о здравственој заштити.

Одбор је једногласно одлучио да предложи Народној скупштини да прихвати Предлог одлуке о разрешењу члана Здравственог савета Србије, којом се проф. др Драган Савић, редовни професор Медицинског факултета Универзитета у Новом Саду, разрешава дужности члана Здравственог савета Србије, на лични захтев.

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

 Трећа тачка дневног реда – **Разматрање представки грађана и организација упућених Одбору**

Председник Одбора проф. др Славица Ђукић Дејановић je обавестила чланове да је Радна група за разматрање представки у саставу: др сц. мед Дарко Лакетић, др Нинослав Гирић и др Александар Радојевић на састанку одржаном 7. јула 2015. године размотрила све нове представке упућене Одбору.

Др Александар Радојевић је известио Одбор да је Радна група размотрила 20 нових представки, као и да су све представке и предлози за њихово решавање наведени у прегледној информацији е-парламента. Затим је изнео предлоге Радне групе који гласе:

1. Подносилац: **Институт за онкологију и радиологију Србије** (5-1214/15 **од 30.04.2015)** Предмет: Подносилац указује на одредбе члана 6. Закона о превенцији и дијагностици генетичких болести, генетички условљених аномалија и ретких болести, којим је прописано да дијагностику путем генетичког испитивања и генетичких анализа може да обавља лекар који има одговарајућу специјализацију, односно ужу специјализацију и који ради у установи терцијарног ранга здравствене заштите. У допису наводе да је ситуација у пракси другачија, односно да код нас и у свету лабораторијску дијагностику генетичких болести, као и друге генетичке анализе изводе стручњаци школовани из области природних наука, односно биолози, молекуларни биолози и други, те с тим у вези траже одговарајуће решење.

Предлог Радне групе: Представку проследити Министарству здравља ради мишљења о овом питању.

2. Подносилац: **Удружење жена оболелих и лечених од рака дојке ''Будимо заједно''** (180-1200/15 **од 30.04.2015)** Предмет: Иницијатива за измену и допуну члана 61. став 1. тачка 8. Закона о здравственом осигурању, како би се обавезним здравственом осигурањем омогућила естетска реконструкција мастектомисане дојке, или обе дојке, као и операција корекције неодстрањене дојке ради довођења у склад са реконструисаном дојком. Удружење наводи да су ове операције омогућене војним осигураницама.

Предлог Радне групе: Иницијативу проследити Министарству здравља и РФЗО-на надлежност.

3. Подносилац: **Удружење дипломираних физиотерапеута Србије,** Душица Перовић, председник(5-1202/15 **од 30.04.2015)** Предмет: Подносилац тражи доношење закона о физиотерапеутској делатности, којим би се решила многа питања из ове области, као што су: приправнички стаж; систематизација радних места за физиотерапеуте са новим степенима образовања; лиценца за рад; израда смерница, стандарда и норматива ове струке; дефинисање делокруга рада, надлежности и одговорности физиотерапеута који обављају здравствену делатност. У прилогу достављен Нацрт закона који уређује ову област.

Предлог Радне групе: Иницијативу проследити Министарству здравља на надлежност.

4. Подносилац: **Иницијатива за забрану абортуса, Радојко Љубичић** (9-690/14 **од 05.05.2015)** Предмет: Подносилац ове иницијативе упозорава на негативан природни прираштај становништва у Србији и тражи хитну законску забрану абортуса.

Предлог Радне групе: Иницијативу проследити Министарству здравља и Министарству правде на надлежност.

5. Подносилац: **Удружење грађана ''Грађанска иницијатива за необавезну вакцинацију''** (07-1344/15 **од 14.05.2015)** Предмет: Подносиоци иницијативе исказују наслагање са последњим изменама и допунама Закона о заштити становништва од заразних болести, које се односе на обавезну вакцинацију, позивајући са на људска права гарантована Уставом Републике Србије, на Међународну конвенцију о људским правима у примени биомедицине, као и на права пацијената.

Предлог Радне групе: Подносиоца представке обавестити да је Законом о изменама и допунама Закона о заштити становништва од заразних болести, који је донет 17. априла 2015. године, предвиђена обавезна вакцинација са циљем да се повећа степен заштите становништва од заразних болести које угрожавају здравље становништва и чије је спречавање, рано откривање и сузбијање од општег интереса за Републику Србију.

6. Подносилац: **Синдикат лекара и фармацеута Србије** (5-1564/15 **од 08.06.2015)** Предмет: Подносилац указује на вишегодишње кршење права из радног односа фармацеута и стоматолога, запослених у Дому здравља Ћуприја, с обзиром на то да запослени не примају плате од априла 2014. године, нити им се уплаћују доприноси за здравствено и пензијско осигурање.

Предлог Радне групе: Представку проследити Министарству здравља на надлежност.

7. Подносилац: **Прим. др** **Сњежана Драгојевић, Београд** (07-1563/15 **од 08.06.2015)** Предмет: Подносилац тражи заштиту интегритета личности и професионалног угледа, које након три деценије рада као лекара специјалисте нарушава руководство стоматолошке службе ДЗ Нови Београд. Такође именована тражи да јој се израдиштамбиљ ИД броја који садржи назив специјализације, као и стручни академски назив који она има, а сагласно актима Републичког фонда за здравствено осигурање, што руководилац Дома здравља Нови Београд не чини.

Предлог Радне групе: Представку проследити Министарству здравља, Сектору за инспекцијске послове, на надлежност.

8. Подносилац: **Удружење дерматовенеролога Србије, Београд** (07-1666/15 **од 22.06.2015)** Предмет: Подносилац обавештава Одбор о кампањи коју покрећу под покровитељством Министарства здравља и иницирају доношење уредбе о забрани употребе соларијума код особа млађих од 18 година, уз остале неопходне одредбе о хигијени и контроли употребе соларијума у циљу превенције меланома и рака коже. Предлог Радне групе: Представку проследити Министарству здравља, односно одговарајућој републичкој стручној комисији на надлежност (Републичка стручна комисија за здравствену заштиту жена, деце и омладине).

9. Подносилац: **Народни посланик др Радослав Јовић** (06-1692/15 **од 24.06.2015)** Предмет: Предлог за допуне Правилника о ближим условима за издавање, обнављање или одузимање лиценце члановима комора здравствених радника. Предлог Радне групе: Сазвати седницу Одбора о овој теми.

10. Подносилац: **Лекарска комора Србије** (06-1731/15 **од 29.06.2015)** Предмет: Подносилац указује на хитност избора чланова Здравственог савета Србије и траже сазивање седнице НС у што краћем року.

Предлог Радне групе: Сазвана је седница Одбора.

11. Подносилац: **Прим др Љиљана Станковић, неонатолог, ГАК ''Народни фронт''** (07-4838/15 **од 30.06.2015)** Предмет: Апел да се реши проблем набавке препарата за парентералну исхрану неонатуса ''Vaminolact'', лека неопходног за преживљавање, раст и развој беба рођених пре времена. Лек је регистрован (Б листа лекова) али да га већ дуже времена нема у здравственим установама. Дистрибутер лека ''Peyton Medical'' још није дао званичну изјаву да није у стању да снабдева тржиште овим леком, због чега нема елемената за интервентни увоз препарата.

Предлог Радне групе: Представку проследити Министарству здравља и Републичком фонду за здравствено осигурање ради хитног поступања, имајући у виду тежину изнетог проблема.

12. Подносилац: **Удружење специјализованих здравствених установа за превенцију инвалидности и рехабилитацију,** председник Скупштине Удружења др Душан Шкорац(400-1747/15 **од 01.07.2015)** Предмет: Иницијатива за измену члана 47. Закона о буџетском систему, којом би приходи по основу наплате судских такси, као и приходи које својом делатношћу остваре специјалне болнице за рехабилитацију, институти за рехабилитацију, високообразовне и научне установе и установе културе, чији су оснивачи Република Србија и органи локалне власти, задржали карактер сопствених прихода и користили се за намене утврђене посебним законом.

-У образложењу за предложену измену наводе: да се нису стекли технички услови за трансфер средстава крајњим корисницима; да су сопствени приходи и сада наменски; да је обезбеђена контрола трошења свих новчаних средстава; да се у супротном губи мотивација за развојем здравствено-туристичких услуга; да се овим средствима која су остварена обављањем основне делатности надокнађује разлика између уговорене цене (РФЗО) и стварне цене здравствених услуга.

Предлог Радне групе: Представку проследити Министарству здравља и Министарству финансија на надлежност.

**13.** Подносилац: **Комора здравствених установа Србије** (400-1875 **од 20.07.2015)** Предмет: Иницијатива за измену и допуну ст. 2 и 3. чланa 47. Закона о буџетском систему из следећих разлога које наводе: неопходна је реформа система финансирања здравствене заштите; неједнак је статус запослених у здравственим установама из Плана мреже; нису се стекли технички услови за трансфер средстава; смањење броја запослених; раст трошкова здравствене заштите за обавезно осигурана лица; сопствени приходи су и сада наменски; контрола трошења свих новчаних средстава је обезбеђена; нелојална конкуренција и јавни интерес; уговорне обавезе здравствених установа према Фонду; задржавање стручног кадра у здравственим установама које су у државном власништву..

Предлог Радне групе: Представку проследити Министарству здравља и Министарству финансија на надлежност.

14. Подносилац: **Бојан Николић, Краљево** (07-1823/15 **од 14.07.2015)** Предмет: Притужба на несавестан и нестручан рад лекара Очног одељења у Општој болници ''Студеница'' Краљево и Очне клинике КЦС у Београду, који му нису благовремено указали стручну помоћ, те му према налазу лекара специјалисте Војномедицинске академије од 8.7.2015, године није индиковано оперативно лечење десног ока услед старе аблације ретине (ablatio retinae totalis). Именовани сада не види, не може да нађе запослење нити да издржава своју породицу у којој је једно дете ометено у развоју.

Предлог Радне групе: Одбор je закључио да представку проследи Министарству здравља, Сектору за инспекцијске послове, на надлежност.

15. Подносилац: **Хазировић Лидија и Алмин, Нови Пазар** (07-1788/15 **од 07.07.2015)** Предмет: Притужба именованих на рад специјалиста гинекологије и акушерства др Ајше Хајровић и др Муамера Шкријеља, запослених у Здравственом центру Нови Пазар, који још увек нису одговарали због свог нестручног и несавесног рада, повреде професионалне дужности и угледа члана Коморе, током лечења труднице Лидије Хазировић, која је оваквим поступањем изгубила бебу, уклоњени су јој репродуктивни органи и здравље јој је трајно нарушено.

Предлог Радне групе: Имајући у виду да извршена ванредна провера квалитета стручног рада у Општој болници Нови Пазар, 9. априла 2014. године, да су утврђени пропусти, представку треба проследити Министарству здравља, сагласно члану 211. Закона о здравственој заштити, ради доношења одговарајућих мера.

16. Подносилац: **Драган Андрић, Удружење грађана ''Покрет за духовно друштво љубави'' Београд** (07-2591/14 **од 29.05.2015)** Предмет: Иницијатива за укључивање вегетеријанске, веган сирове исхране, у вртиће и школе као додатак званично препорученој пирамиди исхране, како би грађани имали право избора, право на здравље и квалитетнији живот.

 Предлог Радне групе: да предлог изнесу председник и заменик председника Одбора. Ова иницијатива је већ прослеђена у претходном кварталу Сектору за јавно здравље и програмску здравствену заштиту.

17. Подносилац: **Удружење за помоћ оболелим од хроничних вируса хепатитиса-''ХРОНОС'', Београд** (06-1383/14 **од 18.05.2015)** Предмет: Подносилац тражи пријем у Одбору ради указивања на тешко стање у овом сегменту здравствене заштите грађана Србије, односно на нужност преузимања свеобухватних и координисаних мера које у овој области предузимају друге чланице европске заједнице.

 Предлог Радне групе: Организовати састанак са представницима Удружења

18. Подносилац: **Београдски центар за људска права** (06-1382/14 **од 18.05.2015)** Предмет: Подносилац, као извршни партнер Високог комесеријата УН за избеглице, тражи заједнички састанак са Одбором за здравље и породицу и Одбором за људска и мањинска права и равноправност полова, на којем би се расправљало о питању азила и миграције, наводећи да је Европска комисија у Извештају о напретку РС за 2014. годину, систем азила у нашој земљи оценила као неефикасан.

-Одржан састанак 19. маја у Дому НС, учествовала проф. др Славица Ђукић Дејановић, председница Одбора и др Весна Ракоњац, председнциа Одбора за рад, социјална питања, друштвену укљученост и смањење сиромаштва.

19. Подносилац: **Савез удружења добровољних давалаца крви Србије** (07-4240/14 **од 15.05.2015)** Предмет: Подносилац тражи пријем ради упознавања Одбора са актуелним питањима у вези са добровољним давалаштвом крви, сугестијама и смерницама у циљу обезбеђивања адекватне количине безбедне крви.

-Одржан састанак, учествовала председница Одбора и др Бранислав Блажић

20.Подносилац: **Асоцијација за сексуално и репродуктивно здравље Србије** (06-515/15 **од 04.03.2015)** Предмет: Одржан је округли сто на тему ''Рак грлића материце у Србији'' у периоду од 11 до 17. маја 2015. године, у организацији Парламентарне групе за репродуктивно здравље, родна питања и ХИВ, која је фромирана у оквиру НСРС

-У име Одбора учествовала проф. др Славица Ђукић Дејановић, председница Одбора

Ради упознавања Одбора:

1. Подносилац: **Парламентарна скупштина Савета Европе** (114-1137/15 **од 27.04.2015)** Предмет: Позив Парламентарне скупштине Савета Европе за учешће представника Одбора на парламентарној конференцији о MEDICRIME конвенцији, која се одржава, 24. новембра 2015. год у Паризу. Будући да је рок за пријаву учесника 1. јун 2015. године. Предлог Радне групе: Одбор је одредио др Предрага Мијатовића за свог представника на овој конференцији, уз констатацију да се ова одлука достави Одбору за спољне послове, који је на својој 32. седници дао сагласност за учешће др Предрага Мијатовића на Парламентарној конференцији.

2. Подносилац: **Комора здравствених установа Србије** (07-1363/15 **од 15.05.2015)** Предмет: Упознавање Одбора са закључцима седнице Коморе, која је одржана 29. априла 2015. године, а који се односе на хитно решавање обавеза здравствених установа према Велефарму, које нису ушле у јавни дуг и проблема вишка стоматолога и обавеза које су настале из досадашњег нерешавања тог проблема.

3.Подносилац: **Удружење педијатара Србије, Београд** (07-1665/15 **од 22.06.2015)** Предмет: Упознавање Одбора са закључцима округлог стола ''Борба за имунизацију'' и закључцима Другог конгреса педијатара Србије, у којима се истиче питање имунизације и друга питања из области здравствене заштите деце и адолесцената.

4. Подносилац: **Дијабетолошки савез Србије** (06-993/15 **од 15.04.2015)** Предмет: Иницијатива за пријем представника Интернационалне дијабетолошке федерације, дана 25.05.2015. године, уз обраћање представника ИДФ члановима Одбора. Имајући у виду да је дијабетес пети водећи узрок умирања у нашој земљи, те да се сврстава међу водеће јавно-здравствене проблеме, Одбор је прихватио предлог и одржао седницу на ову тему.

Пристигли одговори:

1. Министарство здравља, одговор достављен 21.05.2012. године, на представку Дејана Васиљевића из Савиног Села, 18 број 120-272/15.
2. Републички фонд за пензијско и инвалидско осигурање, одговор достављен 20.05.2015. године, на представку Мирослава Јовановића из Ужица, 18 број 07-399/15.
3. РФЗО, Филијала Лесковац, одговор достављен 25.05.2015. године, на представку Босиљке Димитријевић из Лесковца, 18 број 5-378/15.
4. Министарство здравља, одговор достављен 16.07.2015. године, на представку Рамадана Кајтазија из Београда, 18 број 07-377/15, поводом запослења његовог сина.

Председник Одбора проф. др Славица Ђукић Дејановић је Одбор обавестила да се заједно са др Весном Ракоњац, председницом Одбора за рад, социјална питања, друштвену укљученост и смањење сиромаштва 19. маја 2015. године у Дому Народне скупштине, састала са представницима Београдског центра за људска права, који је извршни партнер Високог комесеријата УН за избеглице, и који су том приликом указали на значај здравствене и социјалне бриге о избеглом становништву које пролази кроз Србију, те су предложили да одбори прате ову проблематику.

Такође је обавестила Одбор да је заједно са др Браниславом Блажићем примила представнике Савеза удружења добровољних давалаца крви, на њихов захтев, ради разговора о актуелним питањима и проблемима у области добровољног давалаштва крви. Савез је тражио следеће:

- да се имплементација програма у области трансфузиологије која се односи на припрему годишњег плана прикупљања крви реализује у сарадњи са удружењима добровољних давлаца крви;

- да се сачини јединствени Регистар добровољних давалаца крви, укључујући даваоце са ретким крвним групама и перманентно одбијене даваоце;

- хитну израду Програма бриге о добровољним даваоцима крви;

- адекватне начине информисања о правима које имају добровољни даваоци у случају болести на основу важећих закона и подзаконскх аката (Закон о здравственој заштити, Закон о здравственом осигурању, Закон о раду, Правилник о садржају и обиму права на здравствену заштиту из обавезног здравственог осигурања и други);

- примену прописа који се односе на ову категорију осигураника уз одговарајуће казнене одредбе за њихово непоштовање;

 - омогућити добровољним даваоцима крви основне стоматолошке услуге, лечење болести уста и зуба уз обавезни годишњи стоматолошки преглед на терет РФЗО, како би крв давалаца била безбедна;

-ослободити добровољне даваоце крви плаћања партиципације са позитивне Листе лекова у случају њихове болести;

- обезбедити примену одредаба Закона о раду, које се односе на коришћење два слободна радна дана укључујући и дан давања крви, уз прописивање одговарајућих казнених одредби.

 Одбор је сагласно свом делокругу, којим између осталог прати извршавање закона и других прописа, закључио да са захтевима добровољних давалаца крви упозна Министарство здравља, Министарство за рад, запошљавање, борачка и социјална питања, као и РФЗО, имајући у виду да су у питању осигурана лица којима се здравствена заштита обезбеђује у пуном износу, као и то да је континуирано, ефикасно и благовремено снабдевање крвљу важан предуслов за функционисање здравственог система у целини.

 Такође је обавестила присутне да је представљала Одбор на округлом столу са темом „Превенција и третман рака грлића материце у Србији “ који је одржан 27. мај 2015. године у Дому Народне скупштине у организацији Парламентарне групе за репродуктивно здравље, родна питања и ХИВ и Асоцијације за сексуално и репродуктивно здравље Србије.

Др Радослав Јовић je скренуо пажњу на представку Бојана Николића из Краљева, човека који је имао проблема са видом и кога су лекари шетали од једног до другог тражећи од њега формалне ствари које он није могао да испуни. Сматра да је случај овог човека застрашујући, те је апеловао да се ово не сме догађати лекарској професији. Навео је да је Бојан Николић изузетно сиромашан, са дететом инвалидом у породици, да је у питању тешка социјална и материјална ситуација и да на основу овог примера треба да се запитамо да ли смо ту да људима помажемо.

 Затим је др Радослав Јовић образложио своју ницијативу коју је упутио Одбору која се односи на лиценцирање здравствених радника. Сматра да је смањење броја бодова на 20 уместо досадашњих 24 парцијално решење, с обзиром на то да лекарима и другим здравственим радницима треба обезбедити да дођу до неопходних знања и информација и да то не мора да буде само кроз семинаре, симпозијуме и конгресе који пре свега коштају и одузимају време лекарима. Његова је идеја да се вратимо старом добром часопису који би се издавао једном, двапут или трипут годишње у коме би биле заступљене нове теме из свих области медицине; да на крају часописа постоји тест који би лекари попунили и тиме доказали да су прочитали часопис и тај тест упутили онима који врше лиценцирање. Његов предлог је да Српско лекарско друштво направи један такав часопис у сарадњи са Здравственим саветом. Сматра да би на овај начин сви здравствени радници у току године добили бодове који су неопходни за обнављање лиценце и да ако то желе, могу да наставе да посећују семинаре и конгресе. Према његовом мишљењу овај предлог би омогућио лекарима и другим здравственим радницима да на једеноставан начин дођу до потребних знања те да не долазе више у ситуацију да се питају да ли ће моћи да обнове лиценцу.

 Проф. др Берислав Векић је одговорио да су предлог колеге Јовића уврстили у дневни ред Радне групе за измену и допуну Правилника о лиценцирању здравствених радника и Правилника о котинуираној медицинско едукацији, коју је формирао министар здравља, а коју чине запослени у Министарству здравља и представници свих пет комора; да су сви једногласно одбили предлог колеге Јовића с обзиром на то да његов предлог има доста нејасноћа, попут питања ко би финансирао часопис, ко би био оснивач истог и друга. Изнео је да је Радна група урадила Предлог новог Правилника о лиценцирању и он је тренутно у Законодавству; да је битна измена та, да лиценца важи седам година, да је број бодова смањен на 20, и да се бодови могу преносити у наредну годину. Навео је да већина има могућност да сакупи потребан број бодова, али да морамо мислити на колеге из унутрашњости и да су за њих припремљени писмени тестови како би и они скупили бодове. У погледу континуиране медицинске едукације, мора да се дефинише шта је то међународни конгрес, шта је домаћи конгрес са међународним учешћем, колико ко може добити бодова, шта су то домаћи конгреси, курсеви, семинари. Новина је и увођење бодовања за време специјализације, постдипломских и докторских студија које су бодоване са 10 бодова.

Проф. др Берислав Векић. се осврнуо и на поједине представке и нагласио да подржава дерматологе који су покренули иницијативу о забрани рада соларијума јер је то једно од нерешених питања у оквиру пружања здравствених услуга у козметичким салонима; да треба дефинисати питања која се односе на рад у дерматолошкој ординацији, козметичком салону и болнци за естетску хирургију.

Затим је државни секретар проф. др Берислав Векић подвукао да је Министраство здравља урадило много на решавању проблема у Ћуприји, да је 30 неуговорениох лекара из Дома здравља уговорено и пребачено у Општу болницу у Ћуприји; да су покушали максимално да прошире кадровски план али да је остало око 30 колега који су нерешени и за које се тражи решење у сарадњи са локалном самоуправом.

 Поводом проблема на који је указала др ЉиљанаСтанковић, а који се односи на набавку лека ''Vaminolact'', неопходног за преживљавање, раст и развој беба рођених пре времена, изнео је да се наведени проблем убрзано решава, да се кренуло са паралелном набавком и да ће се континуирано снабдевање леком обезбедити.

Др Александар Радојевић је истакао да континуирану медицинску едукацију не треба стављати изнад факултета и струке. Сматра да није логично да неко ко је завршио субспецијализацију за две године, буде елимисан зато што није у првих пет година студија успео да сакупи довољан број бодова. Такође наводи да има лекара који посећују сваки семинар, а објективно имају мање знања од колега који десет година нису били на семинару, јер се ови други сами едукују и прате науку.

Др Љиљана Косорић је подржала идеју др Јовића и истакла је да је спорно ко одређује и ко контролише бодове које лекари добијају. Предложила је да се одржи седница Одбора са темом лиценцирања, где ће бити присутни и представници свих комора.

Др Весна Ракоњац се осврнула на представку која се односи на сопствена средства здравствених установа, како опет не би дошли у ситуацију као прошле године, да пред само усвајање буџета стрепимо шта ће бити са сопственим средствима.

Проф. др Берислав Векић је нагласио да ће Здравствени савет Србије категорисати нивое едукације и колико бодова ће носити одређени курс или семинар. Осврнуо се и на проблем Рибарске бање и колеге Шокорца који је пожурио и вратио средства у буџет, те да је у међувремену Министарство финансија рекло да се нису стекли услови да се врате сопствена средства, тако да је 16 установа задржало сопствена средства на коришћење и употребу.

Др Предраг Мијатовић је предложио да се организује седница Одбора са представницима Министарства здравља и комора поводом проблема лиценцирања здравствених радника. Апострофирао је да континуирана медицинска едукација није скупљање бодова ради бодова, него је циљ едукација здравствених радника. Навео је да велики број лекара прати семинаре и предавања из несродних медицинских грана, да хирурзи слушају предавања из гинекологје, гинеколози слушају предавања из педијатрије, и све како би дошли до потребних бодова. Зато се залаже да треба увести прикупљање бодова стриктно из струке.

 Др Нинослав Гирић је истакао проблем фармацеута и стоматолога који годинама не примају плату, нагласивши да исто није грешка садашњег руководства већ затечено стање, те је питао да ли Министарство здравља има став по том питању.

Проф. др Берислав Векић је је појаснио да се ради о близу 800 стоматолога и да је прелиминарна цифра која треба да им се исплати дошла до једне милијарде динара; да се у ову причу укључила и Радна група и четири репрезентативна синдиката; да су са синдикатима разговори при крају и да су донети критеријуми према којима за одлазак неће бити пресудне само године него и радно место да остаје да се дефинише шта ће чинити структуру отпремнине и на колико година треба ограничинити поновно запошљавање.

Др Александар Радојевић је истакао да је уочен проблем везан за финансијска средства која се пребацују клинике заводима за јавно здравље; да заводи раде брисеве и анализе и све оно што је потребно клиникама; да се средства траже унапред за услуге које се тичу бактериолошких анализа, тако да су клинике принуђене да раде емпиријски док не исплате дуговања заводима, те да би било у реду да заводи буду флексибилнији при наплаћивању својих услуга.

Др Весна Ракоњац је тим поводом подсетиала да је улога завода пре свега у превентиви, да превентива није рано откривање неке болести, већ едукација да до болести уопште не дође, те да заводи за јавно здравље имају дугорочну превентивну улогу.

 Након разматрања представки које су биле на дневном реду, Одбор је једногласно усвојио предлог Радне групе, са допунама и сугестијама председнице и чланова Одбора, за поступање по овим представкама.

 Четврта тачка дневног реда – **Разно**

Поводом ове тачке дневног реда није било више предлога ни дискусије.

 Седница је завршена у 1,20 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић